**ELŐTERJESZTÉS**

**Körmend Város Önkormányzata Képviselő-testülete 2019. március 26-i ülésére**

**Tárgy:** kastélyberuházás kapcsán döntéshozatal

Tisztelt Képviselő-testület!

Körmend Város Önkormányzata – a Batthyany Örökségközpont Nonprofit Korlátolt Felelősségű Társaság – és a Nemzeti Örökségvédelmi Fejlesztési Nonprofit Kft. konzorciumban nyert támogatást a körmendi Batthyany kastély főépületének a részleges felújítására.

A megállapodás alapján a tervezési feladatokat a Nemzeti Örökségvédelmi Fejlesztési Nonprofit Kft. koordinálta, akárcsak a kiállítási tervek elkészítését. Nemrég bemutattuk a Testület előtt a tervezés eredményét és a kiállítási koncepciót.

A Képviselő-testület döntését követően egyeztettünk a Miniszterelnökséggel és a konzorciumvezetővel arra való tekintettel is, hogy 2019. március 31-ig le kell zárni a projektfejlesztést.

Az egyeztetések eredménye a következő:

* a Látogatóközpont irányából biztosítva lesz a főépület megközelítése és a beléptetés,
* a kiállítás a bemutatott koncepció alapján készül el
* a felújítással érintik a helytörténeti gyűjteménynek helyt adó I. emeleti nyugati szárnyat, így az ideiglenesen a felújítással érintett kastélyhelyiségek egyikében kerül elhelyezésre, és továbbra is bemutatható lesz a közönség előtt
* opciók nélkül a teljes tervanyag kerül közbeszereztetésre.

A Képviselő-testület ülésének napján még további egyeztetések lesznek a konzorciumvezetővel, ezek eredményét is jelezzük a Testület számára.

Mivel korábban részletesen szóltunk és mutattuk be a kastélyterveket, így most ezek megismétlésétől eltekintek, és az alábbi határozati javaslatot tárom a Testület elé:

**HATÁROZATI JAVASLAT**

1. Körmend Város Önkormányzata Képviselő-testülete megismerte az Önkormányzat részére a Nemzeti Örökségvédelmi Fejlesztési Nonprofit Kft. által 2018. november 14-én és 2018. november 19-én (két részletben) megküldött, a Batthyany-Strattmann kastély főépületét érintő, a tervezők által véglegesített engedélyezési terveket.
2. Körmend Város Önkormányzata Képviselő-testülete megismerte a Batthyany-Strattmann kastély főépületére vonatkozóan a Nemzeti Örökségvédelmi Fejlesztési Nonprofit Kft. által készített kiállítási terveket.
3. Körmend Város Önkormányzata Képviselő-testülete, mint a Batthyany-Strattmann kastély vagyonkezelője jóváhagyja a Batthyany-Strattmann kastély főépületét érintő, a tervezők által véglegesített engedélyezési terveket.
4. Körmend Város Önkormányzata Képviselő-testülete, mint a Batthyany-Strattmann kastély vagyonkezelője jóváhagyja a Batthyany-Strattmann kastély főépületébe tervezett kiállítási koncepciót.
5. Körmend Város Önkormányzata Képviselő-testülete, mint a Batthyany-Strattmann kastély vagyonkezelője jóváhagyja azt, hogy opciós tételek nélkül a teljes engedélyezési tervanyag kerüljön közbeszereztetésre.

Körmend, 2019. 03. 20.

**Bebes István**

**polgármester**